Tlačová správa

Bratislava, 21. mája 2021

**Ocenenie Roma Spirit vstupuje už do 13. ročníka**

Už trinásty krát je možné sa prihlásiť a uchádzať o ocenenie Roma Spirit. Výnimočné ocenenie opätovne spojí ľudí bez ohľadu na etnicitu, či národnosť a predstaví a ocení príklady zlepšovania postavenia rómskych komunít v spoločnosti a vzájomného spolužitia.

Roma Spirit 2021 odštartoval tlačovou konferenciou v piatok 21. mája, symbolicky pri príležitosti Medzinárodného dňa interkultúrneho dialógu a porozumenia. „Roma Spirit spája ľudí, ktorí vedia, že rešpekt, porozumenie a vzájomný dialóg má cenu,“ vyhlásila Magdaléna Rothová, riaditeľka ACEC a producentka Roma Spirit. „Veríme, že trinástka prinesie šťastie a  výnimočných 21 finalistov, ktorí nás budú inšpirovať, motivovať a s ktorými sa budeme tešiť z ich úspechov,“ dodala.

Na ocenenie je možné svojich favoritov prihlásiť do 31. augusta vyplnením online prihlášky na [www.romaspirit.sk](http://www.romaspirit.sk). *„Na Slovensku potrebujeme pozitívne príklady každodenného života ľudí, ktorí pracujú preto, aby sa nám na Slovensku spolu žilo lepšie.“* vyhlásil Štefan Vavrek, člen Prípravného výboru Roma Spirit. Zároveň dodal, že „*vážim si, že Roma Spirit oceňuje ľudí a organizácie, ktorí každý deň pracujú pre túto myšlienku.“*

Ocenenie Roma Spirit originálnym spôsobom narúša v spoločnosti prítomné stereotypy a predsudky prináša príbehy osobností organizácii, médií, obcí a zamestnávateľov, ktorí prinášajú efektívne fungujúce riešenia výziev, ktorým naša spoločnosť čelí. *„Služba verejnosti spočíva aj v tom, že sa zastaneme slabšieho, odlišného, znesieme útoky a skúsime z tejto krajiny z času na čas urobiť lepšie miesto na život,“* vyjadrilAttila Lovász, riaditeľ centra národnostného vysielania RTVS.

Vyhlasovateľmi 13. ročníka Roma Spirit 2020 sú Asociácia pre kultúru, vzdelávanie a komunikáciu (ACEC) a Rozhlas a televízia Slovenska. Záštitu nad podujatím prevzala prezidentka Slovenskej republiky, Zuzana Čaputová a verejná ochrankyňa práv, Mária Patakyová.

*„Zviditeľňovanie osobností a aktivít v oblasti inklúzie rómskej menšiny považujeme za veľmi potrebné, a to aj pre neustále pretrvávajúce predsudky voči Rómom a Rómkam. Vítame, že verejnosť má vďaka Roma Spirit možnosť oboznámiť sa s príbehmi, ktoré* reálne *prispievajú k zmene k lepšiemu a búrajú tak stereotypy,*“ vyhlásil Marián Török, vedúci Kancelárie verejného ochrancu práv.

Zo všetkých právoplatne prijatých prihlášok vyberie 21 finálových nominácií [Prípravný výbor Roma Spirit](https://www.romaspirit.sk/o-projekte/roma-spirit/). O siedmych laureátoch 13. ročníka Roma Spirit, v kategóriách Mimovládna organizácia, Spoločnosť a zamestnávateľ, Obec a mesto, Osobnosť, Média, Kultúra a Čin roka, rozhodne medzinárodná Odborná porota a Porota čin roka.

Partnerom kategórie Čin roka je Rádio Expres, partnerom kategórie Médiá Nadácia otvorenej spoločnosti a kategória Kultúra Karpatská Nadácia. Záznam zo slávnostného odovzdávania ocenení Roma Spirit 2021 odvysiela RTVS 9. decembra 2021, pri príležitosti Medzinárodného dňa ľudských práv.

O projekte:

Roma Spirit už od roku 2009 vytvára multidisciplinárny priestor na podporu sociálnej súdržnosti, rozvoja interkultúrneho dialógu a elimináciu akýchkoľvek prejavov intolerancie. Za uplynulé ročníky bolo na ocenenie Roma Spirit nominovaných 1714 aktivít, projektov, organizácií a výnimočných osobností. Ocenenie si prevzalo už 76 laureátov. Autorkou myšlienky Roma Spirit je Ľubomíra Slušná–Franz, prezidentka ACEC.

[www.romaspirit.sk](http://www.romaspirit.sk)

Asociácia pre kultúru, vzdelávanie a komunikáciu (ACEC) je mimovládna organizácia, ktorej poslaním je budovať porozumenie, podporovať medzinárodnú kultúrnu výmenu, vzdelávanie a vytvárať priestor pre prehlbovanie vzájomnej komunikácie. Vo svojej vzdelávacej činnosti sa ACEC zameriava na prípravu a uplatňovanie vzdelávacích a osvetových programy zamerané na sociálne znevýhodnené skupiny.

[www.acec.sk](http://www.acec.sk)

Kontakt:

Michaela Miháliková

mihalikova@romaspirit.sk

+421 948 014 269